SET เช้าร่วง 10 จุด วิตกปมขัดแย้ง “รัสเซีย-ยูเครน”-เฟดเร่งขึ้นดบ.
SET เช้าร่วง 10 จุด ตามตปท. วิตกปมขัดแย้ง "รัสเซีย-ยูเครน"-เฟดเร่งขึ้นดอกเบี้ยและแรงหลังจากอัตราเงินเฟ้อสหรัฐพุ่งสูงสุดในรอบ 40 ปี
14 ก.พ. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:42 น. อยู่ที่ 1,698.51 จุด ลดลง 9.69 จุด หรือ 0.57% สูงสุดที่ 1,694.19 จุด ต่ำสุดที่ 1,687.86 จุด มูลค่าการซื้อขาย 2.45 หมื่นล้านบาท
โดยตลาดหุ้นไทยต้นภาคเช้าร่วงลงไปแล้ว 10 จุด  ตามทิศทางตลาดหุ้นในภูมิภาคที่ปรับลงไปตามตลาดหุ้นสหรัฐ หลังจากสถานการณ์ความขัดแย้งระหว่างรัสเซียและยูเครนเกิดความตึงเครียดมากขึ้น และกังวลรายงานการประชุมธนาคารกลางสหรัฐ (เฟด)  ที่จะเปิดเผยในวันที่ 16 ก.พ.นี้
นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้ปรับตัวลงไปมาจากความกังวลสถานการณ์ความตึงเครียดระหว่างยูเครนและรัสเซียที่อาจจะบานปลาย ทำให้มีแรงขายออกเพื่อรอดูสถานการณ์ และ SET ปรับตัวขึ้นต่อเนื่องมา 2 สัปดาห์ ดังนั้น การปรับฐานบ้างก็เป็นเรื่องปกติ
นอกจากนี้ยังมีประเด็นความกัลวลเฟดปรับขึ้นอัตราดออกเบี้ยเร็วและแรงหลังจากอัตราเงินเฟ้อสหรัฐพุ่งสูงสุดในรอบ 40 ปี โดยสัปดาห์นี้จะมีการเปิดเผยรายงานการประชุมเฟด ทั้งสองปัจจัยทำให้บรรยากาศการลงทุนอึมครึม แต่บ้านเราคาดว่าจะไม่กระทบมาก เพราะยังมีหุ้นพลังงานที่ได้รับปัจจัยบวกจากราคาน้ำมันช่วยประคองดัชนีไว้ได้ในระดับหนึ่ง
ทั้งนี้พร้อมให้แนวรับที่ 1,680 จุด แนวต้านที่ 1,700 และ 1,710 จุด